Лэжьыгъэ купщIафIэ
ЩэнхабзэмкIэ унэхэмрэ клубхэмрэ яхэтащ мы гъэм щыIа щIымахуэ ткIийм нэсу къахуэмыгъэплъахэм. Ауэ абы щхьэкIи къэмынэу лэжьыгъэ купщIафIэ къызэрырахьэлIэным дэтхэнэри хущIэкъуащ.
Акъбащ Ищхъэрэ дэт клубым илъэс куэд хъуауэ гупжьей зэмылIэужьыгъуэхэр щолажьэ. Псом хуэмыдэу сабийхэр дехьэх зыхуей хуэзэу хореографиемкIэ къызэрагъэпэща лэжьыгъэм. Уэрэд жыIэнымрэ къэфэнымрэ дихьэх цIыкIухэр фащэ дахэхэмкIи къызэгъэпэщащ. АбыкIэ сыт щыгъуи къадоIэпыкъу адэ-анэхэр. ЦIыкIухэм яхэтщ къызэрыфэ фащэхэр зи IэкIэ екIупсу зыдыфхэри. Апхуэдэ IэпщIэлъапщIагъэм и фIыгъэкIэ, артист ныбжьыщIэхэр сыт щыгъуи теплъэ дахэ яIэу утыку къохьэ.
Гупжьейм хэтхэр зыгъэбжьыфIэр я фащэхэм и за-къуэкъым, атIэ концерт программэ гъэщIэгъуэнхэмкIи цIыхухэр къыдахьэхыф. АбыкIэ фIыщIэ лей хуэфащэщ хореографиемкIэ я унафэщI Багъэтыр Жаннэ. Ар «Терчанка» цIыхубэ къэфакIуэ ансамблым и солисту зэрыщытар имыгъэгъуащэу, утыку ихьэгъуэ къэс щIэрыщIагъ зэрыхилъхьэным хущIокъу. Сабийхэм дахащэу ягъэзащIэ «Ислъэмейр», «Хъыджэбз къафэр». Жаннэ и программэр къулейщ бальнэ, эстраднэ къафэхэмкIи.
Щапхъэ ятепх хъуну мэлажьэ Щад Хьэжсет зи унафэщI гупжьейри. Ар хуэунэтIащ жылагъуэ гъащIэм цIыхум щиубыд увыпIэмрэ нобэ дызыгъэпIейтейхэмрэ. ДК-м апхуэдэу иIэщ Щад Мадинэ зи художественнэ унафэщI уэрэджыIакIуэ ансамбль хъарзыни.
Мы махуэхэм къуажэ клубым гъэ блэкIам кърихьэлIа лэжьыгъэхэр къыщипщытэжа концерт итащ. Абы жыджэру я зэфIэкI щагъэлъэгъуащ щэнхабзэмкIэ унэм къекIуалIэ къуажэ сабийхэм.
Къарэкъей Людмилэ,
Тэрч районым щэнхабзэмкIэ и унэм и лэжьакIуэ.
